
GERMANIA
Legea germană privind salariul minim (MILOG), intrată în vigoare la 1 ianuarie 2015, prevede acordarea unui salariu minim brut de 8,5 euro/oră, sumă care urmează să fie plătită de către angajatorii germani nu numai salariaţilor proprii, ci şi celor care desfăşoară activităţi pe teritoriul Germaniei, tranzitând teritoriul ţării (art.1)
.

Legea prevede că salariul minim în cuantum de 8,5 euro/oră se aplică atât companiilor germane, care au sediul în ţară, dar şi companiilor cu sediul în străinătate, care au lucrători ce desfăşoară diferite activităţi pe teritoriul german. Această interpretare include şi persoanele aflate în tranzit în Germania, în cazul în care acestea sunt implicate în relaţii de muncă.
În principiu, toate persoanele care sunt angajate pe teritoriul Germaniei au dreptul la un salariu minim legal. Legea nu face distincţie între angajatorii interni şi externi, datorită faptului că salariul minim se aplică tuturor angajaţilor care lucrează în Germania.

Există o serie de excepţii în anumite sectoare economice, care au la bază, în general, acordurile obligatorii încheiate după negocierile colective ale sindicatelor, acestea fiind în vigoare până la sfârşitul anului 2017, dar angajatorii vor trebui să plătească salariul minim de la data de 1 ianuarie 2017.

De prevederile legii beneficiază şi stagiarii care desfăşoară activităţi comune altor salariaţi. Cazurile excepţionale sunt analizate în mod individual, aici fiind incluşi minorii care nu au finalizat planul de formare profesională, voluntarii şi angajaţii care lucrează în alt domeniu de activitate decât acela în care s-au format profesional.

Programele de formare nu sunt acoperite. În cazul persoanelor aflate în şomaj pe termen lung (un an sau mai mult) salariul minim nu se aplică în cursul primelor şase luni de la angajare a acestora pentru a favoriza reintrarea în câmpul muncii.

Plata salariului minim brut de 8,50 euro/oră este monitorizată de către o structură financiară de executare silită pentru munca la negru (Finanzkontrolle Schwarzarbeit), care este parte a Autorităţii vamale.

În cazul în care contractantul sau subcontractantul nu plăteşte salariul minim pentru angajaţii care efectuează lucrările sau serviciile comandate, entitatea contractantă este obligată în instanţă la plata salariului net: suma rezultată după deducerea impozitelor, a contribuţiilor la asigurările sociale, pentru promovarea ocupării forţei de muncă şi cheltuielile de securitate socială corespunzătoare. Nicio firmă care îşi desfăşoară activitatea pe teritoriul Germaniei nu poate fi exonerată de la plata salariului minim
.

Potrivit prevederilor legale, angajatorii trebuie să întocmească o serie de rapoarte şi să deţină registre de evidenţă. Anumiţi angajatori trebuie să înregistreze, zilnic, începutul, durata şi sfârşitul timpului de lucru a angajaţilor lor, în termen de cel mult şapte zile de la încheierea zilei de lucru respective. 

Aceste înregistrări trebuie să fie păstrate pentru verificarea realizată de către autorităţile competente pentru o perioadă de cel puţin doi ani, în limba germană, la locul de muncă. Angajatorii care au sediul în afara Germaniei au o serie de condiţii suplimentare de raportare.

Încălcarea obligaţiei de plată a salariului minim sau întârzierea plăţii poate fi sancţionată cu amendă de până la 500.000 de euro. În plus, firma care este sancţionată cu amenzi mai mari de 2.500 de euro poate fi exclusă de la obţinerea de contracte din sectorul public.

În ceea ce priveşte obligaţia de a notifica detaşarea lucrătorilor în Germania (art. 16 din Legea privind detaşarea lucrătorilor), care se aplică în anumite sectoare, inclusiv în sectorul transporturilor, Ministerul Federal al Finanţelor a transmis un regulament care, pentru anumite grupuri de angajaţi, modifică obligaţiile respective de notificare. Acest regulament include lucrătorii mobili ai căror muncă nu este legată de un singur loc de muncă definit, în special în cazul transportului de mărfuri.
În ceea ce priveşte obligaţia de a înregistra începutul, încheierea şi durata de timp de lucru zilnic a unui angajat care se aplică în anumite sectoare, inclusiv în sectorul transporturilor (art. 17 din Legea privind detaşarea lucrătorilor), Ministerul Federal al Finanţelor a transmis un regulament
 care simplifică şi modifică procedeul de înregistrare pentru anumite grupuri de angajați mobili. Acest regulament se aplică, în multe cazuri, şi lucrătorilor mobili din sectorul transporturilor.

Analizarea legalităţii dispoziţiilor menţionate mai sus din perspectiva dreptului comunitar, trebuie să pornească de la menţionarea dispoziţiilor Tratatului privind funcţionarea Uniunii Europene (TFUE). Documentul reglementează transporturile intracomunitare de persoane şi bunuri, art. 96 menţionând că:

„(1) Exceptând cazul în care există autorizare din partea Comisiei, se interzice aplicarea, de către un stat membru, a unor tarife şi condiţii care includ orice element de sprijin sau de protecţie în beneficiul uneia sau mai multor întreprinderi sau industrii anume, pentru transporturi efectuate în cadrul Uniunii. 

(2) Comisia, din proprie iniţiativă sau la cererea unui stat membru, examinează tarifele şi condiţiile menționate la alin (1), ţinând seama, în special, de cerinţele unei politici economice regionale corespunzătoare, de necesităţile regiunilor subdezvoltate, precum şi de problemele regiunilor grav afectate de conjuncturi politice, pe de o parte, şi de efectele acestor tarife şi condiţii asupra concurenţei între diferitele moduri de transport, pe de altă parte”. 

Această dispoziţie în ceea ce priveşte legea salariului minim sugerează un element de protecţie în favoarea cetăţenilor germani, având în vedere impactul economic pe care acordarea acestui salariu îl are asupra angajaţilor cetăţeni ai unor ţări în curs de dezvoltare, care se află în tranzit pe teritoriul Germaniei.
Legea prevede la art. 16 că „un angajator stabilit în străinătate care are unul sau mai mulţi angajaţi pe care doreşte să-i detaşeze pe teritoriul Germaniei, trebuie să depună o declaraţie la Autoritatea administrativă a vămilor, la începutul perioadei de detaşare”.

Aceasta trebuie să conţină numele angajatului şi data naşterii, durata detaşării, locul unde îşi va desfăşura activitatea, locul unde îşi păstrează documentele necesare desfăşurării activităţii, datele de identificare ale pesoanelor de contact din Germania, agenţii economici autorizaţi unde persoana detaşată îşi desfăşoară activitatea, etc. Orice modificare a datelor de mai sus trebuie raportată fără întârziere angajatorului.

Se observă faptul că dispoziţia în cauză face referire expresă la angajaţii detaşaţi, care trebuie menţionaţi în formularul trimis către autoritatea vamală, avându-se în vedere prevederile legale din legislaţia germană, care reglementează detaşarea lucrătorilor: „în măsura în care declaraţia o impune, în general, se aplică normele juridice ale unui contract colectiv de muncă (...), specifice raporturilor de muncă, un angajator stabilit în străinătate care detaşează angajaţi în domeniul de aplicare a legii, fiind obligat să informeze autorităţile vamale competente, printr-o notificare scrisă, scrisă în limba germană, ce trebuie prezentată înainte de începutul fiecărei prestări de servicii, trebuind să conţină informaţii esenţiale pentru verificare”.
Luând în considerare obiectul legii, detaşarea lucrătorilor, angajatorul cu sediul în străinătate, care de multe ori angajează în Germania, este obligat să aplice prevederile privind salariul minim pe parcursul perioadei în care salariatul se află pe teritoriul german.

Pentru standardizarea regulilor de înregistrare la nivel european, Directiva 96/71/CE prevede că: 

„(1) Prin lucrător detaşat se înţelege un lucrător care, pe o perioadă limitată, îşi desfăşoară munca pe teritoriul unui stat membru diferit de cel în care lucrează în mod normal. 

(2) În sensul directivei, noţiunea de lucrător este cea care se aplică în legislația statului membru pe teritoriul căruia este detaşat lucrătorul”. 

Comisia Europeană interpretează noţiunea de detaşare a lucrătorilor ca acţiunea prin care un angajat lucrează într-o altă ţară a UE pentru o perioadă scurtă de timp (maxim 2 ani) şi rămâne asigurat în cadrul sistemului de securitate socială a ţării de origine, dar care beneficiază de prevederile legii cu privire la salariul minim.

Analizând prevederile legale germane în această perspectivă, în legătură cu Directiva europeană, se înţelege că, atunci când un angajator stabilit în afara ţării desfăşoară activităţi în Germania, salariaţii respectivi trebuie plătiţi cu salariul stabilit prin lege, interpretarea fiind conformă cu dispoziţiile comunitare.
În cadrul pachetului rutier, adoptat în octombrie 2009 ca urmare a unui compromis între Parlamentul European și Consiliu, alcătuit din Regulamentul (CE) nr. 1071/2009, Regulamentul (CE) nr. 1072/2009 şi Regulamentul (CE) nr. 1073/2009, pe deplin aplicabile începând cu 4 decembrie 2011, noile norme instituite sunt comune pentru transportul internațional de mărfuri şi cabotaj. Printre altele, pachetul legislativ prevede
:

- prezentarea simplificată şi standardizată a licenţei comunitare;

- desemnarea unui gestionar responsabil de transport care trebuie să coordoneze în mod efectiv şi permanent activităţile de transport ale întreprinderii, care are o legătură reală cu întreprinderea (în calitate de angajat, director sau proprietar) şi care este rezident al UE;

- consolidarea procedurilor de schimb de informaţii între statele membre cu privire la infracţiunile comise de transportatorii rutieri, precum şi obligaţia statelor membre de a elibera o licenţă comunitară pentru a lua măsuri împotriva transportatorilor vinovaţi de comiterea unei infracţiuni într-un alt stat membru; este prevăzută, de asemenea, şi posibilitatea de a retrage licenţele comunitare, copiile conforme şi atestatul de conducător auto;

- definiţia clară şi aplicabilă cu uşurinţă a caracterului temporar al operaţiunilor de cabotaj.
Regulamentul (CE) nr. 1071/2009 a avut ca scop introducerea unor norme mai stricte privind accesul la profesia de operator de transport de marfă şi modernizarea imaginii sectorului transportului rutier. De altfel, Regulamentul (CE) nr. 1072/2009 consolidează şi armonizează în continuare normele în materie de cabotaj. Acesta a eliminat, în special, insecuritatea juridică a operatorilor de transport rutier prin unificarea Regulamentelor (CEE) nr. 881/92 şi 3118/93 şi abrogarea Directivei 2006/94/CE (privind anumite tipuri de transport rutier de mărfuri). 
Prin includerea în prevederile legii a activităţii de  transport, trebuie să fie luate în considerare anumite aspecte. Regulamentul nr. 1072/2009 privind transportul internaţional de mărfuri, prevede la punctul nr. 17 din preambul că „dispoziţiile Directivei 96/71/CE a Parlamentului European şi a Consiliului din 16 decembrie 1996 privind detaşarea lucrătorilor în cadrul activităţilor de prestări servicii se aplică întreprinderilor de transport care efectuează o operaţiune de cabotaj”.
Prin interpretare, având în vedere prevederea expresă că Directiva privind detaşarea lucrătorilor se aplică numai operaţiunilor de cabotaj, în cazul în care nu sunt îndeplinite condiţiile necesare, angajaţii nu sunt consideraţi lucrătorii detaşaţi.
Directiva 96/71/CE se aplică în măsura în care întreprinderile menţionate la alin. (1) iau una dintre următoarele măsuri cu caracter transnaţional: 

(a) detaşarea unui lucrător, în numele întreprinderii sau sub coordonarea acesteia, pe teritoriul unui stat membru, în cadrul unui contract încheiat între întreprinderea care face detaşările şi destinatarul prestării de servicii care îşi desfăşoară activitatea în statul membru respectiv, dacă există un raport de muncă între întreprinderea care face detaşarea şi lucrător pe perioada detaşării;
(b) detaşarea unui lucrător pe teritoriul unui stat membru la o unitate sau întreprindere care aparţine grupului, dacă există un raport de muncă între întreprinderea care face detaşarea şi lucrător pe perioada detaşării 

(c) detaşarea, în calitate de întreprindere cu încadrare în muncă temporară sau întreprindere care a pus la dispoziţie un lucrător, a unui lucrător la o întreprindere utilizatoare înfiinţată sau care îşi desfăşoară activitatea pe teritoriul unui stat membru, dacă există un raport de muncă între întreprinderea cu încadrare în muncă temporară sau întreprinderea care a pus la dispoziţie lucrătorul şi lucrător pe perioada detaşării. 

Întreprinderile dintr-un stat nemembru nu se pot bucura de un tratament mai favorabil decât cele înfiinţate în statul membru respectiv.

În concluzie, dacă un şofer al unei firme străine intră în Germania, el este îndreptăţit să primească salariul minim de 8,5 euro/pentru perioada de timp lucrată în această ţară. Salariul minim este datorat pentru perioada lucrată în Germania iar aceasta nu include pauzele legale.

Curtea de Justiţie a Uniunii Europene a arătat, în cauza C-396/15, că statul care stabileşte reglementările sale de muncă nu poate să se substituie statului de rezidenţă al transportatorului. În mod concret, alături de alte elemente ale deciziei, s-a stabilit că este acceptabilă diurna ca parte a dovedirii achitării salariului minim. Curtea a observat că, din moment ce o indemnizaţie pentru deplasarea zilnică nu este plătită cu titlu de rambursare a cheltuielilor suportate efectiv de lucrător pentru detaşare, aceasta trebuie considerată, în conformitate cu Directiva detaşării lucrătorilor, ca fiind o alocaţie specifică detaşării şi, astfel, ca făcând parte din salariu.

Reprezentanţii Ministerului Muncii din Germania au precizat că diurna poate fi considerată o dovadă a plăţii salariului minim, în anumite condiţii pe care, în general, transportatorii le îndeplinesc. Conform informaţiilor care se regăsesc pe pagina web a Vămii germane, diurna este acceptată ca dovadă a plăţii cu excepţia unei sume de 452 de euro care are altă justificare decât cea acceptată pentru salariul minim şi se poate deduce că ar fi un fel de coş minim de supravieţuire în Germania. Concret, din diurna stabilită, suma de 452 euro împărţită la 30 de zile, adică 15 euro/zi nu pot reprezenta o dovadă pentru plata salariului minim.

Legea privind reglementarea salariului minim in Germania (MiLoG) 

Capitolul 1 - salariul minim pe economie 

1.Conţinutul salariului minim pe economie

(1) Fiecare salariat are dreptul de la un angajator ca remuneraţie pentru munca depusă la un salariu cel puţin echivalent cu salariul minim pe economie. 

(2) Nivelul salariului minim de la 1 ianuarie 2015 va fi în valoare de 8,50 euro/oră. Valoarea salariului minim poate fi modificat la propunerea unei Comisii desemnate şi prin hotărâre adoptată de Guvern. 

(3) Legea detaşării angajaţilor şi transferului angajaţilor precum şi reglementările salariului minim pe ramură se supun legii în sensul că mărimea salariului minim pentru aceste segmente nu poate fi stabilit la o valoare mai mică decât cel stipulat în prezentul act. 

2. Termenul de plată (data scadentă) a salariului minim 

(1) Angajatorul este obligat către angajat ca salariul minim: 

1. să fie remunerat acestuia la data scadentă convenită 

2. cel mai târziu în ultima zi lucrătoare a băncii din lună, respectiv pentru luna anterioară în care s-a prestat activitatea de muncă 

În cazul în care între angajat şi angajator nu a existat o înţelegere în privinţa scadenţei acordării salariului, se vor aplica reglementările din cap. 614 din Legea Codului Civil. 

(2) Fac excepţie de la para 1, alin 1, angajaţii care au încheiat un contract de muncă în care este specificat timpul de lucru într-un registru-cont de evidenţă a orelor lucrate. Orele de lucru înregistrate în registrul evidenţă nu trebuie să fie în procent mai mare de 50% faţă de timpul de lucru convenit între părţi. 

Paragrafele 1 şi 2 nu se aplică şi pentru convenţiile dintre angajatori şi angajaţi pentru plată, în sensul vol. 4 din Codul Social German, adică reţinerilor din salariul angajatului pentru asigurări sociale de protecţie pe termen lung cum ar fi: concediu de maternitate, pensionare înainte de termen, îngrijire medicală. 

3. Indispensabilitatea salariului minim 

Acordurile care fac obiectul unor înţelegeri-contracte remunerate sub nivelul salariului minim sau care îngrădesc nivelul salariului minim stabilit prin lege, sunt ineficiente. Angajatii pot în conformitate cu prevederile art 1, para 1 să apeleze la Curtea de justiţie. Pierderea dreptului este exclusă. 

4. Comisia desemnată pentru salariul minim 

(1) Guvernul stabileşte o Comisie permanentă pentru salariul minim, care determină ajustarea măririi salariului minim. 

(2) Comisia pentru salariul minim va fi numită la fiecare 5 ani. Comisia este formată dintr-un preşedinte, 6 membri permanenţi cu drept de vot şi 2 membri din domeniul economic fără drept de vot (consilieri). 

5. Membrii cu drept de vot 

(1) Guvernul numeşte la propunerea Comitetului Director al Angajatorilor şi Angajaţilor, 3 membri cu drept de vot din rândul Asociaţiilor Angajatorilor şi Sindicatelor. Comitetul Director al Angajatorilor şi Angajaţilor trebuie să propună cel puţin o femeie şi un bărbat ca membri cu drept de vot. 

(2) În cazul în care un membru ales renunţă la funcţia sa, conform para 1, alin 1, se va numi un nou membru. 

6. Preşedinţia 

(1) Guvernul numeşte Preşedintele la propunerea Comitetului Director al Angajatorilor şi Angajaţilor. 

(2) În cazul în care Consiliul Director nu ajunge la propunere-numire de comun acord, preşedintele va fi numit de către Guvern. Preşedintele va intra în drepturi depline dupa luarea deciziei de alegere a acestuia conform cap. 9. Pentru primul preşedinte ales se va trage la sorţi. 

(3) Dacă preşedintele renunţă la funcţia sa, conform para 1 şi 2, va fi numit un nou preşedinte. 

7. Membrii consilieri 

(1) Guvernul numeşte la propunerea Comitetului Director al Asociaţiei Angajatorilor şi Angajaţilor, suplimentar câte un membru din domeniul economic. Membrul consilier nu trebuie să aibă o relaţie de angajare: 

1. în Comitetul Director al Asociaţiei Angajatorilor şi Angajaţilor 

2. în vreo Asociaţie a Angajatorilor sau într-un sindicat 

3. în orice alt aranjament sau instituţie care pot fi asociate punctelor 1 şi 2.

(2) Membrii consilieri sprijină activitatea Comisiei desemnate pentru salariu minim în special în expertiza analitică economică. Aceştia au dreptul să participe la şedintele Comisiei desemnate pentru salariu minim. 

8. Statutul membrilor 

(1) Membrii Comisiei desemnate pentru salariul minim nu se supun niciunor directive sau instrucţiuni pe perioada desfăşurării activităţii lor. 

(2) Activităţile membrilor Comisiei desemnate pentru salariul minim nu vor fi remunerate. 

(3) Membrii Comisiei vor primi compensaţii adecvate cheltuielilor de transport la fel ca şi juriştii neremuneraţi, iar compensaţiile vor fi stabilite în fiecare caz de către preşedintele Comisiei. 

9. Modul de lucru al Comisiei desemnate pentru salariul minim 

(1) Comisia trebuie să decidă o ajustare în sensul măririi salariului minim până pe data de 30 iunie 2016 cu intrare în vigoare de la data de 1 ianuarie 2017. După această dată, Comisia poată să decidă ajustarea salariului minim o dată la 2 ani. 

(2) Comisia verifică, în condiţiile unei evaluări generale, care este nivelul potrivit al salariului minim, în condiţiile asigurării unei protecţii minime angajaţilor în condiţii de concurenţă, fără a compromite condiţiile de angajare ale acestora. 

(3) Comisia pentru salariul minim îşi stabileşte deciziile in scris. 

(4) Comisia desemnată pentru salariul minim evaluează pe baza efectelor salariului minim asupra angajaţilor, precum şi pe baza analizei condiţiilor concurenţei şi schimburilor comerciale şi a productivităţii, prezentând Guvernului un raport la fiecare doi ani.

10. Procedura Comisiei 

(1) Pentru ca deciziile Comisiei sa fie valide, trebuie să se prezinte la şedinţele acesteia minim jumătate din membrii cu drept de vot. 

(2) Hotărârile Comisiei desemnate pentru salariul minim vor fi validate cu majoritatea voturilor membrilor prezenţi la şedinţe. La luarea deciziilor, preşedintele nu votează. În cazul balotajului, Preşedintele poate să aibă iniţiativa unei propuneri de mediere. Dacă la propunerea de mediere nu se întrunesc suficiente voturi, preşedintele îşi execută dreptul de vot. 

(3) Comisia desemnată pentru salariul minim poate să ia în considerare înainte de luarea hotărârilor finale opiniile Asociaţiilor Angajatorilor şi Sindicatelor, organizaţiior religioase, Societăţilor de Caritate, diferitelor organizaţii şi asociaţii de interes social şi economic. 

(4) Şedinţele Comisiei nu vor fi publice, conţinutul discuţiilor va fi confidenţial.

11. Decret/Ordonanţă 

(1) Guvernul poate să propună Comisiei măsuri obligatorii de ajustare a salariului minim prin decret sau ordonanţă fără votul Consiliului Federal German. Ordonanţa intră în vigoare în ziua stabilită sau cel mai devreme în ziua imediat următoare după anunţarea datei de intrare în vigoare. 

(2) Înainte de promulgarea ordonanţei, se va cere în scris opinia Consiliului Director al Angajatorilor şi Angajaţilor, Asociaţii ale Angajatorilor şi Sindicatelor, organizaţii religioase, societăţi de caritate, precum şi diferitelor asociaţii sau organizaţii de interes social şi economic. Termenul de răspuns al acestora este de 3 săptămâni.

 12. Biroul şi Serviciul de asistenţă în vederea oferirii de informaţii referitoare la salariul minim 

(1) Comisia pentru salariul minim va fi sprijinită în exercitarea atribuţiilor sale de către un Birou. 

(2) Biroul Comisiei este stabilit de către Biroul Federal pentru sănătate şi siguranţa locului de muncă şi medicină a muncii ca unitate organizaţională independentă. 

(3) Biroul oferă informaţii referitoare la salariul minim angajaţilor şi angajatorilor precum şi firmelor interesate. 

(4) Costurile ocazionate de activităţile Comisiei pentru salariul minim şi Biroului Comisiei sunt suportate de catre Guvern. 

Capitolul 2 

13. Răspunderea Angajatorului

Legea privind detaşarea angajaţilor şi transferului angajaţilor din străinătate în Germania îşi găseste aplicabilitatea la art 14. 

Capitolul 3 

14. Controlul şi aplicarea Legii prin Autorităţile Vamale 

Pentru verificarea indeplinirii obligatiilor unui angajator, competentă este  Autoritatea Vamală.

15. Competenţele Autorităţii Vamale; Obligaţia de cooperare a angajatorului 

Conform articolelor 2-6, 14,15, 20, 22 şi 23 din Legea privind combaterea muncii la negru: 

1. Autorităţile menţionate pot avea acces la contractele de muncă, la procesele verbale şi alte documente ale unei companii, care în mod direct şi indirect oferă informaţii despre respectarea acordării salariului minim conform capitolului 20 şi, 

2. Conform capitolului 5, paragraful 1 din Legea privind combaterea muncii la negru, părţile obligate trebuie să pună la dispoziţia autorităţilor solicitante documentele necesare. Articolul 6, paragraful 3, precum şi articolele 16 şi 19 ale Legii privind combaterea muncii la negru îşi găsesc aplicabilitate în prezentul articol. 

16. Obligativitatea de declarare 

(1) Un angajator cu sediul în străinătate care are unul sau mai mulţi angajaţi detasaţi este obligat, ca la începutul angajării să depună o declaraţie în limba germană la Autoritatea Administrativă Vamală, cu informaţii referitoare la: 

1. Numele de familie, prenumele, data naşterii ale angajatorilor, domeniul de activitate al angajatorilor;
2. Începutul perioadei de angajare şi durata estimativă a acesteia;
3. Oraşul german în care se va desfăşura activitatea;
4. Orasul în ţara angajatorului în care a depus actele solicitate conform articolului 17;
5. Numele de familie, prenumele, data naşterii, precum şi adresa din Germania a societăţii contractante responsabile;
6. Numele de familie, prenumele, data naşterii, precum şi adresa din Germania a unui primitor autorizat desemnat care nu are calitatea celui de la punctul 5. 

Orice modificare referitoare la solicitările de mai sus trebuie anunţate fără întârziere în scris. 

(2) Angajatorul trebuie să însoţească declaraţia de o asigurare care să cuprindă obligaţiile de la art 20. 

(3) În cazul firmelor care vor să închirieze forţa de muncă şi au sediul în străinătate, cel care urmează să se angajeze pe teritoriul Germaniei (cel care primeşte oferta de lucru) conform prevederilor art 2a al Legii privind combaterea muncii la negru, are obligaţia de a depune la Autoritatea vamală o declaraţie în limba germană care să cuprindă: 

1. Numele de familie, prenumele şi data naşterii a angajatului;
2. Începutul şi durata perioadei de angajare;
3. Oraşul în care îşi va desfăşura munca; 

4. Oraşul din ţara angajatului în care a depus actele solicitate conform art. 17;
5. Numele de familie, prenumele şi adresa din Germania a unei persoane responsabile, desemnată de societatea care a solicitat închirierea angajatului;
6. Numele de familie, prenumele sau numele societăţii şi adresa societăţii care solicită închirierea angajatului. 

(4) Cel care urmează a presta activitatea de muncă pe teritoriul Germaniei (cel a cărui muncă este închiriată), o dată cu declaraţia, va depune şi o asigurare a societăţii care îl închiriază, care trebuie să cuprindă obligaţiile menţionate de art 20. 

(5) Ministerul Finanţelor poate, prin decret sau ordonanţă, conform înţelegerilor existente cu Ministerul Muncii, fără votul Bundesrat, sa stabilească:

1. în ce condiţii tehnice şi organizatorice pot fi puse la dispoziţie obligaţia de declarare şi documentele de asigurare, exceptând para 1, propozitia 1 şi 3, paragraful 2 şi 3, propoziţiile 1 şi 2, şi para 4 

2. în ce condţtii o modificare a Declaraţiei poate fi admisă în mod excepţional

3. poate simplifica sau modifica procedeul de înregistrare a Declaraţiei. 

6) Ministerul Finanţelor poate să stabilească autorităţile competente prin ordonanţă fără aprobarea Camerei Superioare a Parlamentului conform para 1, propoziţia 1, şi para 3 propoziţia 1. 

17. Emiterea şi prelucrarea documentelor 

(1) Un angajator ai cărui angajaţi sunt sub incidenta capitolului 8, paragraful 1 a Vol 4 din Codul Social German ori sub incidenţa cap 2a a Legii de combatere a muncii la negru şi care au domeniul de activitate în sectorul economic, este obligat să declare începutul, sfârşitul şi durata perioadei de lucru a angajaţilor săi , până cel mai târziu a 7-a zi de lucru a acestora, şi, totodată este obligat să păstreze dovada înregistrării minim 2 ani. 

(2) Ministerul Muncii şi Afacerilor Sociale poate prin decret fără aprobarea Consiliului Federal German să limiteze sau să mărească obligaţiile angajatorilor

(3) Ministerul Finanţelor poate aduce modificări cu privire la obligaţiile angajatorilor, la durata de angajare a angajaţilor, la durata păstrarii prin decret în înţelegere cu Ministerul Muncii şi Afacerilor Sociale, fără aprobarea Camerei Superioare a Parlamentului 

(4) Ministerul Finanţelor poate să stabilească prin decret sau ordonanţă, fără aprobarea Camerei Superioare a Parlamentului care sunt obligaţiile angajatorilor, timpul de lucru zilnic, modalitatea de evidenţă şi înregistrare a timpului lucrat de către angajaţi. 

18. Cooperarea autorităţilor din Germania cu cele din străinătate 

(1) Autorităţile vamale se supun Autorităţilor fiscale locale în ceea ce priveşte obligativitatea depunerii Declaraţiei conform prevederilor art 16, para 1 şi 3. 

(2) Autorităţile vamale conlucrează cu autorităţile menţionate în special sub incidenţa art. 2 al Legii privind combaterea muncii la negru, precum şi cu alte state participante din Comunitatea Europeană la prezenta convenţie în vederea implicării acestora în activitatea de combatere a muncii fara forme legale, si în vederea obligării angajatorilor la respectarea obligaţiilor conform articolului 20. 

(3) Autoritatea vamală se supune Registrului Central al Comertului din punct de vedere juridic deciziilor amendate conform art. 21, paragrafele 1 până la 3, în cazul în care amenda este în valoare mai mare de 2.000 euro. 

19. Excluderi

(1) Cu privire la beneficiarul prevăzut la art 98 din Legea împotriva restricţiilor de concurenţă, candidaţii şi candidatele contravenienţi vor trebui excluşi de la participarea la o competiţie privind atribuirea unui contract de livrare, construcţie sau prestări de servicii, pentru o perioadă rezonabilă până la momentul restabilirii credibilităţii acestora, dacă aceştia au fost amendaţi cu o amendă în valoare de minimum 2.500 de euro pentru încălcarea prevederilor stipulate la art 21. 

(2) Autorităţile competente pentru anchetarea şi amendarea contravenţiilor stipulate la art 21, precum şi orice organe abilitate care deţin caietele de sarcini pentru precalificare sau listele acceptate cuprinzând antreprenorii şi furnizorii, vor furniza autorităţilor contractante, la cerere, toate informaţiile necesare conform prevederilor stipulate la art 98 art 1-3 şi 5 din Legea împotriva restricţiilor de concurenţă. 

(3) Autorităţile contractante definite la paragraful 2 vor solicita, pe parcursul desfăşurării activităţilor proprii, de la Registrul Central al Întreprinderilor şi Societăţilor Comerciale informaţii cu privire la deciziile de impunere a amenzilor acordate pentru încălcarea anumitor prevederi stipulate la art. 21 para 1 sau para 2, sau vor solicita candidaţilor sau candidatelor o declaraţie din care să rezulte că acestea nu îndeplinesc condiţiile de exceptare prevăzute la paragraful 1. 

După depunerea declaraţiilor candidaţilor, autorităţile contractante pot solicita oricând informaţii suplimentare din Registrul Central al Întreprinderilor şi Societăţilor Comerciale, conform prevederilor stipulate la paragraful 2, în conformitate cu prevederile cuprinse la art. 150 din Codul de legi privind activităţile industriale şi muncă. 

(4) În cazul comenzilor (lucrărilor) cu o valoare de peste 30.000 euro, autoritatea contractantă poate solicita, conform prevederilor stipulate la para 2, acelui candidat care a fost declarat câştigător al licitaţiei publice, să furnizeze, anterior atribuirii lucrărilor, anumite informaţii din Registrul Central al Întreprinderilor şi Societăților Comerciale, conform prevederilor art. 150 din Codul de legi privind activităţile industriale şi muncă. 

(5) Anterior deciziei de excludere, candidatul va fi audiat. 

20. Obligaţiile angajatorului cu privire la plata salariului minim Angajatorii cu sediul în ţară sau în străinătate au obligaţia de a plăti salariaţilor angajaţi pe teritoriul naţional o remuneraţie având valoarea salariului minim, conform prevederilor art 1 para 2, până cel târziu la data prevăzută în art 2 para 1, secţ 1 

21. Prevederi cu privire la aplicarea de amenzi 

(1) Persoana care, în mod intenţionat sau din neglijenţă încalcă anumite prevederi:

1. nu acceptă inspecţia sau nu cooperează în timpul inspecţiei 

2. nu permite accesul pe terenul sau în incinta sediului său

3. refuză să transmită date, transmite date incorecte, incomplete sau fără a respecta modalităţile prevăzute de lege 

4. refuză să transmită declaraţii, transmite declaraţii incorecte, incomplete, fără a respecta modalităţile prevăzute de lege sau fără a respecta termenul legal 

5. refuză să notifice modificările survenite, transmite modificările în mod incorect, incomplet, fără a respecta modalităţile prevăzute de lege sau fără a respecta termenul legal

6. refuză să prezinte o asigurare, o prezintă în mod incorect, incomplet, sau fără a respecta termenul legal

7. refuză să prezinte o înregistrare, o prezintă în mod incorect, incomplet, sau fără a respecta termenul legal, nu o deţine sau nu o păstrează timp de minim doi ani 

8. refuză să păstreze în mod corespunzător actele, le păstrează şi le deține în mod incorect, incomplet, fără a respecta modalităţile prevăzute de lege

9. nu plătește remunerația stipulată prin lege sau o plăteşte cu întârziere.

(2) De asemenea, comite o contravenție acea persoană care în calitate de antreprenor general încredințează spre executare un volum semnificativ de lucrări sau servicii unui subantreprenor, despre care ştie sau din neglijenţă nu ştie faptul că: 

1. nu plăteşte remuneraţia stipulată prin lege sau o plăteşte cu întârziere

2. angajează sau acceptă un subcontractant care nu plăteşte remuneraţia stipulată prin lege sau o plăteşte cu întârziere.

(3) Contravenţiile enumerate în cazurile descrise mai sus vor fi sancţionate cu o amendă în valoare de până la 500.000 de euro, iar în toate celelalte cazuri, cu o amendă în valoare de până la 30.000 de euro. 

(4) Autorităţile administrative în sensul prevederilor cuprinse la art 36 para 1, numărul 1 din Legea privind contravenţiile vor fi autorităţile prevăzute la art 14, competente pentru fiecare domeniu de activitate în parte. 

(5) În vederea punerii în executare în favoarea autorităţilor din Republica Federală Germania şi a instituţiilor şi persoanelor de drept public precum şi în vederea arestării şi/sau reţinerii conform prevederilor art 111 lit d Cod de Procedură Penală, coroborat cu art 46 din Legea privind contravenţiile, de către autorităţile enumerate la art 14, se va aplica Legea cu privire la executarea deciziilor administrative din Republica Federală Germania. 

22. Domeniul de aplicare 

(1) Aceasta lege este valabila pentru angajaţi. Stagiarii pot fi consideraţi angajaţi şi pot beneficia de prevederile prezentei legi, dacă: 

1. urmează un stagiu obligatoriu, dacă acesta este reglementat de legile educaţionale în vigoare 

2. umează un stagiu de până la 3 luni în vederea orientării profesionale sau în vederea alegerii unor studii ulterioare 

3. urmează un stagiu de până la 3 luni asociat cu calificarea profesională, dacă nu a mai beneficiat de un stagiu asemănător până atunci 

4. dacă participă la cursuri de calificare iniţială, conform cap 54 a din Vol 3 din Codul Social German 

(2) Tinerii care nu au încheiat un program de pregătire profesională nu pot fi consideraţi ca având calitatea de angajaţi şi nu pot beneficia de legea salariului minim. 

(3) De asemenea, persoanele care prestează muncă voluntară nu sunt sub incidenţa legii salariului minim 

(4) Neangajaţii pe termen lung, aflaţi sub incidenţa prevederilor cap 18, para 1 din Vol 3 din Codul Social German nu pot beneficia de efectele legii in primele 6 luni de la angajare. 

23. Evaluare 

Aceasta lege va fi reevaluată în anul 2020. 

FRANŢA

În cadrul directivelor 96/71/CE ale Parlamentului European şi Consiliului din 16 decembrie 1996 şi 2014/67/UE din 15 mai 2014, noua reglementare franceză (articolele L. 1331-1 - L. 1331-3 şi articolele R. 1331-1 - R. 1331-11 din codul transporturilor) adaptează la situaţia particulară a transporturilor terestre formalităţile prevăzute de Codul muncii, în cazul detaşării muncitorilor
. 
Dispoziţiile Codului muncii privind detaşările pentru care nu există o derogare expresă continuă să se aplice.
Noile reguli urmăresc trei obiective:

- precizarea formalităţilor adaptate pentru întreprinderile de transport terestru care detaşează pe teritoriul naţional personal rulant sau navigant şi a formalităţilor de drept comun, prevăzute de Codul muncii, prin aplicarea Directivei 96/71/CE din 16 decembrie 1996 şi a directivei 2014/67/CE din 15 mai 2014;

- facilitarea accesului personalului rulant sau navigant detaşat la informaţiile privind drepturile sale;

- întărirea eficienţei controalelor, pentru a combate mai bine fraudele privind detaşările, care reprezintă practici de concurenţă socială neloială, ce aduce prejudicii întreprinderilor care respectă legea şi condiţiile de muncă ale muncitorilor detaşaţi.

Decretul nr. 2016-418 din 7 aprilie 2016 pentru adaptarea titlului VI din volumul II a primei părţi a codului muncii la societăţile comerciale de transport care detaşează personalul feroviar sau navigant pe teritoriul naţional şi pentru modificarea codului transporturilor 

Prim-ministrul,

cu privire la raportul ministerului mediului, energiei şi mării, responsabil pentru relaţiile internaţionale pe teme de climă, 

având în vedere Regulamentul (CE) nr. 1071/ 2009 al Parlamentului European şi al Consiliului din 21 octombrie 2009 pentru stabilirea regulilor comune care trebuie respectate pentru exercitarea profesiei de transportator rutier şi pentru abrogarea Directivei 96/26/CE a Consiliului; 

având în vedere prevederile Directivei 96/71/CE a Parlamentului European şi a Consiliului din 16 decembrie 1996 privind detaşarea personalului ca parte a prestării unor servicii; 

având în vedere prevederile Directivei 2014/67/UE a Parlamentului European şi a Consiliului din 15 mai 2014 pentru punerea în aplicare a Directivei 96/71/CE privind detaşarea personalului străin ca parte a prestării unor servicii şi pentru modificarea Regulamentului (UE) nr. 1024/2012 privind cooperarea administrativă prin intermediul sistemului informatic al pieţei interne; 

având în vedere prevederile Codului penal; 

având în vedere prevederile Codului de procedură penală; 

având în vedere prevederile Codului transporturilor şi, cu precădere, articolele L. 1331-1, L. 1331-2 şi L. 1331-3 din acesta; 

având în vedere prevederile Codului muncii, cu precădere ale titlului VI din volumul II din prima parte a acestuia; 

În urma consultării Consiliului de stat (secţiunea socială), 

Decretează: 

Art. 1 - Capitolul unic al titlului III din volumul III al primei părţi legislative a codului transporturilor se modifică după cu cum urmează: 

CAPITOL UNIC

Secţiunea 1 Personalul feroviar sau navigant detaşat temporar de către o societate comercială cu sediul în afara teritoriului Franţei 

Art. R. 1331-1. - I. - Prevederile titlului VI din volumul II al primei părţi a codului muncii (partea legislativă), exceptând secţiunile 1, 2 şi 3 din capitolul III, se aplică societăţilor comerciale, în condiţiile menţionate în prezentul capitol. În sensul prezentului capitol, prin societate comercială se înţeleg toate societăţile comerciale înfiinţate în afara teritoriului Franţei care îşi derulează activitatea în domeniile menţionate în articolul L. 1321-1, imediat ce se îndeplinesc condiţiile de detaşare stipulate în articolul L. 1262-1 sau în articolul L. 1262-2 din codul muncii. 

II. - În acest caz, societatea îşi desemnează reprezentantul pe teritoriul naţional, în aplicarea prevederilor titlului II din articolul L. 1262-2-1 din acelaşi cod. 

Art. R. 1331-2. - I. - În cazul în care condiţiile stipulate în articolele L. 1262-1 şi L. 1262-2 din codul muncii pentru detaşarea personalului feroviar sau navigant sunt îndeplinite pe teritoriul francez, societatea comercială completează, conform articolului R. 1331-8, pentru fiecare angajat detaşat, o confirmare de delegare care se substituie declaraţiei stipulată în articolul L. 1262-2-1 din acelaşi cod. 

II. - Această confirmare exonerează de la obligaţia îndeplinirii formalităţilor menţionate în articolul L. 1221-15-1 din acelaşi cod, dacă delegarea survine în condiţiile menţionate la alineatele 1 sau 3 din articolul L. 1262-1 din acelaşi cod şi în situaţia în care contractantul nu îşi are sediul în Franţa. 

III. - Perioada de valabilitate a acestei confirmări este cea indicată de societatea comercială, fără a depăşi însă şase luni de la data emiterii. Pe parcursul acestei perioade, confirmarea poate acoperi mai multe operaţiuni de detaşare, relevante în contextul prevederilor de la alineatele 1 şi 3 din articolul L. 1262-1 menţionat mai sus. 

IV. - Această confirmare va fi redactată în limba franceză înainte de începerea primei operaţiuni de delegare. Confirmarea va fi semnată, datată şi va include: 

1. Numele sau denumirea, precum şi adresa poştală şi e-mail, numărul de telefon al societăţii sau instituţiei angajatoare a salariatului, forma de organizare a societăţii, numele, prenumele, data şi locul naşterii administratorului, denumirea instituţiei de asigurări sociale sau asimilate către care societatea depune contribuţiile de asigurare socială sau asimilate; 

2. Numele şi prenumele, data şi locul naşterii, adresa de rezidenţă obişnuită, naţionalitatea, data semnării contractului de muncă şi dreptul muncii aplicabil contractului respectiv, calificarea profesională a salariatului detaşat; 

3. Valoarea salariului brut, convertită în euro, dacă este cazul, precum şi modalităţile de acoperire de către societate a costurilor de cazare şi masă, pe zi de delegare, atribuite salariatului detaşat; 

4. Denumirea sau numele şi prenumele, precum şi adresa poştală şi e-mail, numărul de telefon al reprezentantului menţionat la titlul II al articolului L. 1262-2-1 din codul muncii; 

5. Pentru societăţile comerciale de transport rutier, numărul de înregistrare la registrul electronic național al societăţilor comerciale de transport rutier, conform articolului 16 din Regulamentul (CE) nr. 1071/2009 al Parlamentului European şi al Consiliului din 21 octombrie 2009 prin care se stabilesc regulile comune privind condiţiile ce trebuie respectate pentru exercitarea profesiei de transportator rutier şi pentru abrogarea directivei 96/26/CE a Consiliului. 

Art. R. 1331-3. 

1. Dacă detaşarea cade sub incidenţa prevederilor alineatului 2 din articolul L. 1262-1 sau ale articolului L. 1262-2 din codul muncii, confirmarea menţionată la articolul R. 1331-2 include, pe lângă nume sau denumirea socială şi adresa poştală şi e-mail, numărul de telefon şi codul SIRET al societății comerciale sau instituţiei franceze care primeşte salariatul delegat, data începerii delegării şi data prevăzută pentru încheierea acesteia, modalităţile de acoperire a cheltuielilor de deplasare şi, dacă este cazul, adresa locaţiei sau locaţiilor de cazare a salariatului; 

2. Dacă detaşarea cade sub incidenţa prevederilor articolului L. 1262-2 din codul muncii, în locul menţiunilor stipulate la alineatul 1. al articolului R. 1331-2, confirmarea va include numele sau denumirea socială, precum şi adresa poştală şi email, numărul de telefon al societăţii comerciale sau al sediului societăţii angajatoare pe perioadă determinată, datele de înmatriculare la un registru profesional sau orice alte informaţii relevante, numele, data şi locul naşterii administratorului (administratorilor), denumirea instituţiei (instituţiilor) către care contractantul temporar varsă contribuţiile de asigurări sociale; identitatea organismului de la care s-a obţinut o garanţie financiară sau o garanţie echivalentă în ţara de origine. 

Art. R. 1331-4. - I. - Reprezentantul societăţii va păstra şi va prezenta documentele următoare, la solicitarea agenţilor de control menţionaţi la articolul L. 8271-1-2 din codul muncii: 

1. Documentele de plată aferente perioadei de detaşare a angajatului sau orice alte documente echivalente care atestă remuneraţia şi includ menţiunile următoare: 

a) Remuneraţie brută/oră, inclusiv sporurile pentru ore suplimentare, convertite în Euro; 

b) Perioada şi programul de lucru pentru care se acordă salariul, cu distincţia între orele plătite la tarif normale şi cele pentru care se acordă o majorare; 

c) Concedii şi zile libere naţionale şi elemente de remuneraţie relevante; 

2. Orice documente care atestă plata efectivă a salariului; 

3. Copia documentului prin care societatea şi-a desemnat reprezentantul, conform prevederilor din articolul R. 1263-2-1 din codul muncii; 

4. Dacă este cazul, titlul contractului colectiv de muncă la nivelul ramurii relevante pentru salariat. 

II. - Dacă societatea care detaşează personal feroviar sau navigant pe teritoriul francez îşi are sediul în afara Uniunii Europene, documentul atestă legalitatea statutului său social cu privire la o convenţie internaţională de securitate socială sau, în lipsa acesteia, atestarea comună de depunere a declaraţiei sociale emisă de către organismul francez însărcinat de asigurări sociale, însărcinat pentru recuperarea contribuţiilor de asigurări sociale care îi revin şi care se referă la o perioadă de maxim şase luni. 

Art. R. 1331-5. - Pentru aplicarea prevederilor articolului R. 1263-2-1 din codul muncii, perioada pe parcursul căreia se asigură legătura dintre agenţii menţionaţi la articolul L. 8271-1-2 din codul muncii şi reprezentantul desemnat pe teritoriul naţional, în aplicarea prevederilor titlului II din articolul L. 1262-1 din acelaşi cod de către societăţile comerciale nu poate fi mai mică decât durata de detaşare a salariatului urmată de o perioadă de optsprezece luni de la expirarea acesteia. 

Art. R. 1331-6. - I. - Pentru aplicarea alineatului unu al articolului L. 1262-4-1 din codul muncii, se asigură că a fost emisă o confirmare de delegare, conform celor prevăzute la articolul L. 1331-2, care se substituie obligaţiei menţionate în acest articol din codul muncii. 

II. - Pentru aplicarea alineatului doi al aceluiaşi articol L. 1262-4-1: 

Dacă detaşarea angajatului cade sub incidenţa alineatului 2 din articolul L. 1262-1 sau a articolului L 1262-2 din codul muncii, directorul societăţii comerciale în care este delegat angajatul va completa confirmarea menţionată la articolul R. 1331- 2 care se substituie obligaţiei menţionată în la al doilea alineat al articolului L. 1262-4-1 din codul muncii; 

2. Dacă detaşarea angajatului cade sub incidenţa articolului L. 1262-1 din codul muncii, agentul de control informează destinatarul dacă este singura parte la contractul menţionat în articolul L. 132-8 din codul comercial care îşi are sediul în Franţa. În acest caz, destinatarul este responsabil pentru obligaţiile stabilite în sarcina contractantului în aplicarea dispoziţiilor articolului L. 3245-2, R. 3245-1 à R. 3245-4, L. 4231-1, R. 4231-1 până la R. 4231-4 et L. 8281-1 şi R. 8281-1 până la R. 8281-4 din codul muncii. 

Art. R. 1331-7. - I. - Confirmarea delegării menţionată la articolul R. 1331-2 se redactează în două exemplar, dintre care unul este înmânat salariatului detaşat pentru a fi păstrat la bordul mijlocului de transport prin intermediul căruia se prestează serviciul şi celălalt, după caz, este păstrat de către reprezentantul societăţii sau de către societatea la care este detaşat personalul feroviar sau navigant. 

II. - Un exemplar al confirmării în termen se păstrează la bordul mijlocului de transport cu care se asigură prestarea serviciului pentru a fi prezentat autorităţilor competente, în cazul unui control şi la solicitarea acestora, în aplicarea articolului L. 8271-1-2 din codul muncii. 

III. - La bordul mijlocului de transport cu care se prestează serviciul se păstrează şi următoarele, în vederea prezentării acestora agenţilor de control menţionaţi la articolul L. 8271-1-2 din acelaşi cod: 

1. Contractul de muncă pentru personalul feroviar sau navigant detaşat; 

2. Dacă detaşarea face obiectul alineatului 2 din articolul L. 1262-1 din acelaşi cod, o copie tradusă în franceză a convenţiei de punere la dispoziţie ş actul adiţional la contract, stipulate în articolul L. 8241-2 din codul muncii; 

3. Dacă detaşarea cade sub incidenţa articolului L. 1262-2 din acelaşi cod, un exemplar tradus în limba franceză a contractului de muncă temporar menţionat în acest articol şi a contractului de punere la dispoziţie menţionat în articolul L. 1251-42 din acelaşi cod. 

Art. R. 1331-8. - O decizie comună a miniştrilor responsabili pentru domeniul muncii şi transporturilor stabileşte modelul pentru confirmarea menţionată în articolul R. 1331-2 şi precizează modalităţile practice de a completa această confirmare online, pe site-ul internet dedicat, administrat de ministrul muncii. 

Secţiunea 2 - Sancţiuni penale 

Art. R. 1331-9. - Se sancţionează cu amenda prevăzută pentru contravenţiile din clasa a patra: 

1. Fapta unui director de societate comercială de a nu se asigura că la bordul mijlocului de transport utilizat pentru prestarea serviciului nu se află confirmarea de delegare menţionată la articolul R. 1331-2; 

2. Fapta unui director de întreprindere de a nu se asigura că o confirmare de delegare aflată la bordul mijlocului de transport cu care se prestează serviciul este conformă cu prevederile din articolul R. 1331-1 şi din decizia luată pentru executarea acestuia sau de a nu identifica faptul că aceasta include o menţiune incompletă, eronată, ilizibilă sau care se poate şterge. 

Art. R. 1331-10. - Se sancţionează cu amenda prevăzută pentru contravenţiile din clasa a treia fapta unui director de întreprindere de a nu se asigura că la bordul mijlocului de transport cu care se prestează serviciul sunt disponibile documentele prevăzute la alineatele 1 până la 3 din titlul III al articolului R. 1331-7. 

Secţiunea 3 - Sancţiuni administrative 

Art. R. 1331-11. - Pentru aplicarea prevederilor din articolul L. 1264-1 din codul muncii, necunoaşterea de către societatea comercială a obligaţiilor care îi incumbă conform prezentului capitol este pasibilă de aplicarea amenzii administrative stipulată în acest text. 

 Art. 2 - Litera f de la alineatul 2 al articolului R. 48-1 din codul de procedură penală se înlocuieşte cu dispoziţiile următoare: 

f) Articolele R. 1331-9 şi R. 1331-10 din codul transporturilor. "

În concluzie:
Noile prevederi sunt aplicabile pentru întreprinderile cu sediul în afara Franţei, care îndeplinesc următoarele două condiţii cumulative:

- exercită una dintre activităţile de transport terestru definite în articolul L. 1321-1 din codul transporturilor (o activitate de transport rutier sau fluvial) sau este o întreprindere care oferă angajaţi temporari;

- detaşează un salariat navigant pe teritoriul francez, în cazurile prevăzute în articolul L. 1262-1 sau L. 1262-2 din Codul muncii. Aceste cazuri diferite corespund celor care figurează în art. 1 din Directiva 96/71/CE din 16 decembrie 1996. 
Acestea pot fi:

• executarea unei prestaţii de servicii transnaţionale, atunci când beneficiarul prestaţiilor are sediul sau îşi exercită activitatea în Franţa;

• mobilitatea în cadrul grupului, care constă în punerea la dispoziţie a personalului între întreprinderile din acelaşi grup sau între instituţiile aceleiaşi societăţi:

• punerea la dispoziţie, de către o întreprindere care oferă angajaţi temporari, stabilită în străinătate, a unui salariat pentru o întreprindere utilizatoare din Franţa.

Formalităţile prevăzute special pentru detaşările din domeniul transporturilor terestre nu sunt aplicabile pentru întreprinderile care nu au ele însele calitatea de întreprindere de transport public, cum ar fi întreprinderile industriale care angajează personal rulant sau navigant pentru a-şi transporta producţia.

Muncitorii independenţi nu se încadrează în domeniul aplicării regulilor privind detaşarea şi, astfel, nu sunt supuşi unei obligaţii de declarare, fie de drept comun, fie specifică pentru transporturile terestre;

Calitatea de muncitor independent nu depinde de noile reguli prevăzute prin codul transporturilor. Muncitorii independenţi nu au nicio obligaţie de a stabili în avans şi de a furniza probe privind situaţia lor, care poate fi determinată numai din documentele necesitate de reglementările în materie de drept al societăţilor şi de reglementările privind transportul.
Domeniul de aplicare a dreptului la detaşare rămâne definit exclusiv de reglementările din Directiva 96/71/CE din 16 decembrie 1996, transpuse în Franţa prin articolele L. 1262-1 şi L. 1262-2 din Codul muncii. Practic, transporturile internaţionale cu destinaţia sau cu plecarea din Franţa, precum şi operaţiunile de cabotaj de pe teritoriul francez, efectuate cu un salariat trimis temporar în Franţa, a cărui relaţie de muncă cu întreprinderea expeditoare continuă, corespund criteriilor de aplicare a dreptului la detaşare şi sunt supuse obligaţiilor de declarare specifice detaşărilor în domeniul transporturilor terestre. Invers, simplul tranzit pe teritoriul naţional, care nu dă posibilitatea de a încărca sau descărca mărfuri ori de a îmbarca sau debarca pasageri, nu corespunde criteriilor de aplicare a dreptului la detaşare şi, prin urmare, nu sunt supuse niciunei obligaţii de declarare, fie de drept comun, fie specifică transporturilor terestre.
Formalităţile specifice prevăzute de codul transporturilor sunt independente de natura activităţii (transport de mărfuri sau de persoane). Serviciile regulate de transport rutier de persoane, efectuate de către personalul rulant din întreprinderile nerezidente pot necesita formalităţi de declarare specifice, dacă exploatarea acestora presupune îmbarcarea sau debarcarea de pasageri pe teritoriul francez. Autorizaţia de exploatare a serviciului sau copia conformă a acesteia, aflată la bordul vehiculului, în care se precizează în special punctele de oprire şi orarul, este cea care va permite să se stabilească dacă serviciul respectiv este supus sau nu regulilor privind detaşarea. Atunci când această autorizaţie presupune puncte de îmbarcare sau debarcare a pasagerilor în Franţa, şoferul vehiculului va fi supus regulilor privind detaşarea. În schimb, dacă reiese că teritoriul francez este doar de tranzitat, atunci regulile privind detaşarea nu se vor aplica. De altfel, operaţiile de cabotaj efectuate în cadrul unui serviciu regulat vor necesita aplicarea regulilor privind detaşarea pentru şofer. Serviciile internaţionale ocazionale, care au ca punct de plecare teritoriul unui alt stat membru, fie că sunt organizate sau nu în cadrul unei călătorii plătite, în sensul Directivei UE nr. 2015/2302 a Parlamentului European şi Consiliului, din 25 noiembrie 2015, nu sunt supuse reglementării privind detaşarea, în măsura în care acea operaţie de transport constă în dirijarea unui grup de persoane constituit, fără operaţii de îmbarcare sau debarcare a altor persoane, pe parcursul itinerariului. Totuşi, trebuie remarcat că transporturile de cabotaj efectuate în cadrul unui serviciu ocazional sau în cadrul unui serviciu regulat specializat, aşa cum sunt definite acestea în reglementarea (CE) nr. 1073/2009, sunt supuse regulilor privind detaşarea. Foaia de parcurs, documentul de control al cărui model este prezentat în Anexa I a reglementării (CE) nr. 361/2014 a Comisiei, cu privire la modalităţile de aplicare a reglementării (CE) nr. 1073/2009, care stabileşte reguli comune privind accesul la piaţa internaţională a serviciilor de transport cu autocarul şi autobuzul, este cea care va permite să se stabilească dacă acel serviciu este supus sau nu regulilor privind detaşarea, în funcţie de natura operaţiei de transport efectuate. Întreprinderile care asigură transportul particular de persoane (de ex. taxiurile) nu se încadrează în domeniul de aplicare a noii reglementări.

Dovada de detaşare înlocuieşte, pentru personalul rulant şi navigant din întreprinderile de transport terestru, declaraţia de detaşare prevăzută de Codul muncii. Astfel, întreprinderile de transport terestru nu trebuie să utilizeze, pentru detaşarea personalului rulant sau navigant, declaraţia de detaşare impusă pentru ceilalţi salariaţi. Dovada de detaşare trebuie întocmită pentru fiecare salariat detaşat, înainte de începerea primei operaţii care presupune detaşarea personalului rulant sau navigant, indiferent de transportul realizat. Dovada de detaşare va fi validată pe durata indicată de întreprindere, în limita unui interval maxim de 6 luni, pentru toate operaţiile de transport care se încadrează în domeniul de aplicare a detaşării. Astfel, dovada va putea cuprinde mai multe operaţii de detaşare. Perioada de şase luni se întinde de la data de, până la data de, pe durata a şase luni consecutive. Nu este obligatoriu ca dovada să cuprindă programul prestaţiilor de transport transnaţionale, prevăzute pentru perioada respectivă. De altfel, dovada de detaşare trebuie să fie anexată în registrul unic al personalului societăţii primitoare, în cazul unei detaşări în interiorul grupului sau al unei detaşări de către o întreprindere care oferă angajaţi temporari.

Situaţia este aplicabilă operaţiilor de transport efectuate cu ajutorul unui vehicul cu masa totală autorizată mai mare de 3,5 tone. De altfel, nu se aplică decât temporar, întreprinderilor de transport rutier din statele membre, care nu sunt încă la zi în ceea ce priveşte obligaţiile europene, în materie de realizarea registrului electronic naţional al întreprinderilor de transport rutier, prevăzut de articolul 16 din Reglementarea (CE) nr. 1071/2009. În acest caz, pe dovadă trebuie trecut numărul licenţei acordate, conform practicilor actuale ale respectivului stat membru.

Documentele care trebuie păstrate la bordul mijlocului de transport cu care se asigură serviciul, adică la bordul vehiculului sau al vaporului, sunt enumerate în articolul R. 1331-7-III din codul transporturilor.

În toate situaţiile de detaşare a personalului rulant sau navigant, la bord trebuie să se păstreze contractul de muncă al salariatului. Traducerea contractului de muncă în limba franceză nu este obligatorie.

Pentru situaţiile de detaşare în cadrul grupului, este necesară, în plus, prezenţa la bord a unei copii, traduse în limba franceză, a convenţiei de punere la dispoziţie şi a actului adiţional la contractul de muncă. Aceste două documente sunt prevăzute în articolul L. 8241-2 din Codul muncii, în cazul asigurării mâinii de lucru în scop nelucrativ între întreprinderi. Convenţia de punere la dispoziţie între întreprinderea prestatoare şi cea utilizatoare defineşte durata şi menţionează identitatea şi calificarea salariatului respectiv, precum şi modul de determinare a salariilor, cheltuielilor sociale şi celor profesionale, care vor fi facturate întreprinderii utilizatoare, de către întreprinderea prestatoare. Actul adiţional la contractul de muncă precizează natura muncii prestate în cadrul întreprinderii utilizatoare, orarul şi locul de executare a lucrării, precum şi caracteristicile particulare ale postului de lucru.

Pentru situaţiile de detaşare de către o întreprindere care oferă angajaţi temporari, este necesară, în plus, prezenţa la bord a unei copii, traduse în limba franceză, a contractului de muncă temporară (contractul dintre muncitor şi întreprinderea care oferă angajaţi temporari) şi a contractului de punere la dispoziţie pentru întreprinderea cu sediul în Franţa.
Conform articolului 9-1.e) al Directivei 2014/67/UE din 15 mai 2014, articolul L. 1262-2-1 din Codul muncii prevede ca orice angajator care detaşează salariaţi în Franţa trebuie să desemneze un reprezentant pe teritoriul naţional al acesteia, al cărui rol este de a menţine legătura cu serviciile de control. 
În sectorul de transport terestru nu există reguli specifice cu privire la desemnarea reprezentantului. Acesta poate fi orice persoană fizică sau juridică, din interiorul sau din exteriorul întreprinderii, la alegerea angajatorului, care dispune de mijloacele şi competenţele necesare pentru asigurarea misiunii sale şi care se află pe teritoriul naţional. Remuneraţia reprezentantului este stabilită prin contract, cu întreprinderea care l-a ales. În cazul nerespectării de către reprezentant a obligaţiilor sale, acesta răspunde civil faţă de angajatorul care l-a desemnat.

Intervalul în care reprezentantul angajatorului care detaşează personal rulant sau navigant în Franţa trebuie să răspundă serviciilor de control este de 18 luni de la data finală a detaşării salariatului.

Dacă se decide schimbarea reprezentantului, vechiul reprezentant trebuie să continue să răspundă serviciilor de control, în ceea ce priveşte operaţiile de detaşare efectuate pe parcursul perioadei în care a fost desemnat şi timp de 18 luni de la data finală a detaşării salariatului.

Reprezentantul trebuie să poată răspunde la solicitările serviciilor de control. În acest scop, trebuie să posede o serie de documente. În cazul detaşărilor personalului rulant sau navigant, trebuie să păstreze statele de plată ale salariatului, corespunzătoare perioadei detaşării. Aceste state de plată pot fi înlocuite cu alte documente, sub rezerva ca aceste documente să cuprindă menţiuni, enumerate precis, cu privire la salariul orar brut al salariatului, orele de lucru (orele cu tarif majorat trebuie să fie evidenţiate separat), concedii şi la zilele de sărbătoare, precum şi elemente privind remuneraţia.

În rest, trebuie să deţină următoarele documente:

- care dovedesc plata efectivă a salariului;

- care menţionează numirea sa de către întreprindere;

- care menţionează titlul convenţiei colective, aplicabile salariatului detaşat.

Drepturile recunoscute pentru personalul rulant sau navigant detaşat sunt următoarele:
- Libertăţi individuale şi colective în relaţia de muncă;

- Nediscriminarea şi egalitatea profesională între femei şi bărbaţi;

- Protecţia maternităţii, concedii de maternitate şi paternitate şi de îngrijire a copilului, concedii pentru evenimentele familiale;

- Condiţii pentru punere la dispoziţie şi garanţii acordate salariaţilor de către întreprinderile care desfăşoară o activitate de muncă temporară;

- Exercitarea dreptului la grevă;

- Durata lucrului, repausul compensator, zile de sărbătoare, concediu anual plătit, durata muncii şi munca de noapte a muncitorilor tineri;

- Condiţii de participare la casele de şomaj şi de asigurări;

- Salariu minim şi plata salariului, inclusiv a majorărilor pentru orele suplimentare, precum şi sporurilor la salariu stabilite de lege sau prin convenţie;

- Reguli privind sănătatea şi siguranţa la locul de muncă, vârsta permisă pentru a munci şi angajarea copiilor;

- Combaterea muncii ilegale.
Salariatul detaşat trebuie să fie remunerat pe baza salariului minim francez sau a salariului stabilit prin convenţie, dacă acesta este mai mare decât salariul rezultat prin aplicarea legii privind contractul de muncă. Totodată, beneficierea de drepturile garantate prin legile franceze nu reprezintă un obstacol în menţinerea unor drepturi mai favorabile, cum ar fi cele care rezultă din legislaţia aplicabilă pentru contractul de muncă al salariatului detaşat. De exemplu, salariatul detaşat îşi păstrează remuneraţia contractuală, dacă aceasta este mai mare decât salariul minim sau salariul convenţional francez.

Art 3§1 din Directiva 96/71/CE din 16 decembrie 1996, articolul L. 1262-4 din Codul muncii preved că elementele salariului minim de referinţă aplicabile în Franţa cuprind:

- salariul minim (pe oră şi lunar);

- majorările pentru orele suplimentare;

- sporurile salariale stabilite conform legii sau prin convenţie.

Sumele sunt exprimate ca valori brute.

Salariatul îşi păstrează salariul care îi este achitat în virtutea drepturilor aplicabile conform contractului său de muncă, atunci când acesta este mai mare decât salariul minim de referinţă.

Conform opiniilor exprimate de la tribuna Parmanetului European, noiile legi contravin prevederile Directivei privind serviciile în cadrul pieţei interne (2006/123/CE). Mai mult, prin implementarea noii legi, autorităţile germane vor putea avea acces la situaţiile financiare ale întreprinderilor din alte state membre, ceea ce ar putea conduce la denaturarea concurenţei în cadrul pieței interne.

Comisia Europeană a fost informată că, dacă această situaţie nu este soluţionată de urgenţă, întreprinderile din cel puţin 16 state membre vor fi confruntate cu probleme semnificative în activitatea lor economică.

� https://www.gesetze-im-internet.de/bundesrecht/milog/gesamt.pdf


� http://greculawyers.ro/en/2016/07/18/germany-restricting-freedom-of-movement-by-adopting-milog/


� http://www.bgbl.de/xaver/bgbl/start.xav#__bgbl__%2F%2F*%5B%40attr_id%3D%27I_2014_57

� http://www.itmhunedoara.ro/pdf/D96-71CE-detasare.pdf


� http://www.loimacron.eu/?gclid=Cj0KEQjwpNm-BRCJ3rDNmOuKi9IBEiQAlzDJH5zVNkH1QBRJ5ZAUqv4-Mk3drWLCrgdz3wK6vbqD0vEaAgxi8P8HAQ

